Severi Sievinen

Perhe

Severi Sievinen on Paula Sievisen ja Eero Vanalan poika. Severin biologinen isä Eero ei ehtinyt nähdä lastaan ennen kuolemaansa. Lasse Sievinen on kuitenkin pitänyt Severiä omana lapsenaan vaikkei tämän biologinen isä olekaan. Katri, Heli ja edesmennyt Annika ovat Severin siskopuolia. Jiri Viitamäki on Severin serkku, mutta Severi pitää häntä veljenään. Severillä on myös serkku, Linda Eerikäinen, setänsä Aaro Vaalanteen puolelta. Severin kummit ovat Panu ja Iiris Kaukovaara, joita ei ole nähty sarjassa vuoden 2010 jälkeen.

Ennen syntymää

Paulan odottaessa Severiä hän seurusteli vielä tämän biologisen isän, Eero Vanalan kanssa. Eeron mielenterveys kuitenkin horjui ja hän alkoi nähdä näkyjä kaksosveljestään Aarosta, joka oli piinannut häntä koko tämän elämän ajan. Eero hautasi raskaana olevan Paulan verstaansa lattian alle ”suojaan Aarolta”. Paulan entinen puoliso Lasse Sievinen kuitenkin löysi Paulan ja pelasti tämän. Eero kuoli kahvila Kentaurin räjähdyksen jälkeen sairaalassa eikä ehtinyt nähdä poikansa syntymää. Lasse lupasi kasvattaa pojan omanaan.

Tutustuminen biologiseen isoäitiin

Varttuessaan Severi tutustuu Joonatan Sievisen sosiaalityöntekijään Anni Vataseen. Anni ystävystyy Sievisten kanssa, ja pian hän paljastuu Eeron äidiksi eli Severin isoäidiksi. Lasse kieltää Annia tapaamasta Severiä, mutta Anni houkuttelee pojan luokseen tekstiviesteillä. Sieviset lähtevät Annin perään, mutta takaa-ajon päätteeksi Anni ajaa Severi kyydissään sillalta alas jokeen, ja Lasse, Paula sekä Joonatan törmäävät sillalla olevaan tietyöromuun.
Severin kuolleeksi luultu setä Aaro pelastaa Severin uppoavasta autosta. Severi menettää muistinsa, ja Aaro uskottelee olevansa hänen isänsä. Vaikka pojan muisti alkaa palautua, Aaro ei päästä häntä lähtemään. Anni alkaa katua Severin kaappaamista ja yrittää palauttaa pojan takaisin tämän vanhemmille, mutta Aaro estää heidän lähtönsä. Anni paljastaa Severin olinpaikan Paulalle, jota Aaro yrittää houkutella karkureissulle Ruotsiin. Poliisi, Lasse sekä Ismo Laitela kuitenkin pysäyttävät karkulaiset. Aaro pakenee poliiseilta, ja Sieviset palaavat kotiin.

Äidin mielenterveysongelmat ja kuolema

Kun Paula alkaa kokea mielenterveysongelmia ja pakenee Pihlajakadulta, Lasse lähtee etsimään häntä. Severi jää asumaan Ismon ja Liisa Salon kanssa. Vanhempiaan ikävöivä Severi saa Lassen palaamaan kotiin valehtelemalla Ismon lyöneen häntä. Lasse lupaa jättää Paulan etsinnät poliisille, ja lopulta vuoden päästä Paula palaa kotiin. 
Katariina Mäkelän hyväntekeväisyystansseissa Paula saa osuman luodista ja vajoaa koomaan. Hengityskoneet kytketään pois, jotta Jirin tytär Nella Tamminen saisi Paulan sydämen. Severi ei aluksi tahdo olla tekemisissä Nellan kanssa, mutta myöhemmin kaksikko ystävystyy. Äitinsä kuoleman jälkeen Severi alkaa ikävöidä isäkseen luulemaansa Aaroa ja päättää etsiä tämän käsiinsä Aaron päiväkirjan avulla.

Suhde Violaan

Severi tutustuu Aaron tyttärentyttäreen Viola Heleniukseen Instagram-sovelluksen kautta. Yhtenä Violan vierailun aikana Severi loukkaa Violaa, minkä seurauksena Viola väittää veljelleen Antonille, että Severi oli houkutellut hänet huoneeseensa ja laittanut kätensä Violan paidan alle. Yhteenotosta alkaa ikävä koston kierre, mutta myöhemmin pari kuitenkin sopii riitansa ja alkaa seurustella. Sittemmin Severille paljastuu, että Violalla on salasuhde Benjamin Taalasmaahan, mutta kostoyritysten ja riitelyn jälkeen pari palaa yhteen. 
Kun Aaro tulee koululuokkaan pitämään puheen kiusaamisesta, hän paljastaa samalla olevansa Violan isoisä ja Severin ”isä”. Kiusaajat alkavat kutsua Severin ja Violan suhdetta insestiksi. Benjaminin kanssa vietetyn saunaillan aikana Severi toteaa ”Monican olevan parempi sängyssä”, minkä Viola kuulee ja mikä lopulta johtaa parin eroon.